## Резултати пословања пољопривредног газдинства

Приказ резултата пословања пољопривредног газдинства сачињава се како би се пољопривредном произвођачу пружио увид у техничке и рачуноводствене резултате пословања газдинства у току протекле обрачунске године.

Праћењем техничких показатеља, као што су приноси, коришћење земљишта, просечан број стоке, пољопривредник и саветодавац добијају полазну основу за планирање пословања пољопривредног газдинства (ПГ). Рачуноводствени подаци пружају преглед успешности пословања пољопривредног газдинства у протеклој години (да ли је газдинство пословало ефикасно, да ли може да отплати дуговања, колико је дохотка зарадило из производње итд.).

Приказ резултата пословања пољопривредног газдинства састоји се од пет група показатеља.

**1.** Прва група показатеља представља **опште информације**, односно:

- радну снагу,

- укупно коришћено пољопривредно земљиште и

- просечан број грла стоке.

Радна снага је представљена кроз укупан број часова рада породичне и плаћене радне снаге на ПГ. Овде је такође посебно представљен укупан рад плаћене радне снаге, који може бити поређен са плаћеним зарадама.

Укупно коришћено пољопривредно земљиште, као и земљиште под одређеним културама (кукуруз, пшеница, силажни кукуруз, остале житарице, сунцокрет, соја, шећерна репа, кромпир, крмно биље, остало индустријско биље, свеже поврће, воћњаци, виногради, остало пољопривредно земљиште). Ове информације су корисне за анализу и поређење са стањем на другим газдинствима, након анализе рачуноводствених показатеља.

Просечан број грла стоке израчунава се сабирањем грла стоке присутне на газдинству сваког месеца и дељењем тог збира са 12 (број месеци). Имајте у виду да се збир свих месечних података увек дели са 12, без обзира на то колико месеци су животиње биле присутне на газдинству.

**2.** Друга група показатеља односи се на **приносе**, који су увек битан технички показатељ, како за пољопривредника, тако и за саветодавца. Принос показује ефекте примењених агро-техничких мера, али и утицај спољних фактора, као што су временски услови, природне непогоде, и сл.

**3.** Трећа група показатеља односи се на **Биланс стања** – на крају године

Биланс стања приказује укупну имовину и изворе те имовине на ПГ. Он заправо представља “слику” стања и извора имовине на ПГ у последњем дану године. Када представљате биланс стања пољопривреднику, заправо му говорите “у овом тренутку газдинство поседује следеће…, а та имовина потиче из ових извора”.

Имовина је приказана као збир основних и обртних средстава.

- Основна средства чини укупна вредност: земљишта, вишегодишњих засада, објеката, механизације и основног стада.

- Обртна средства чини укупна вредност: стоке у тову, залиха производа биљне и сточарске производње, датих аванса, краткорочних потраживања и готовине на рачуну у банци или на ПГ.

Извори имовине су збир сопственог капитала ПГ (капитал на крају године) и укупних обавеза.

- Укупне обавезе обухватају: дугорочне и средњорочне кредите, као и краткорочне кредите и остале краткорочне обавезе.

- Сопствени капитал (Капитал на крају године) представља разлику између имовине и укупних обавеза и показује пољопривредном произвођачу колико капитала од вредности имовине газдинства би му остало ако би продао газдинство на дан израде биланса стања и исплатио све обавезе. Уколико је вредност имовине ПГ већа од укупних обавеза, газдинство је у стању да их исплати и за такво ПГ се каже да је *солвентно*. Уколико је ова вредност имовине мања од укупних обавеза, тада је ПГ *несолвентно*.

**4.** Четврта група показатеља обухвата **финансијске индикаторе**, где су приказани елементи прихода и расхода.

Овај сет показатеља чине:

- Укупна вредност производње једнака је збиру вредности: биљне и сточарске производње, као и осталих активности ПГ (непољопривредне активности), коригованих за промене залиха пољопривредних производа, промене вредности грла стоке, а затим се умањује за вредност купљених грла стоке и увећава за вредност осталих производа.

Израчунава се као:

*Укупна вредност производње = вредност продатих и на ПГ утрошених производа биљне и сточарске производње + вредност продатих грла стоке + промена вредности залиха производа (биљна и сточарство) + промена вредности грла стоке - вредност купљене стоке + вредност осталих производа [[1]](#footnote-1)*.

- Укупна међуфазна потрошња састоји се од збира специфичних трошкова (укључујући инпуте произведене на газдинству) и режијских трошкова пољопривредног газдинства, насталих у току рачуноводствене године.

- Биланс текућих субвенција и пореза – Биланс субвенција и пореза насталих из текућих производних активности у току једне рачуноводствене године[[2]](#footnote-2).

*Биланс текућих субвенција и пореза = Субвенције + биланс ПДВ-а из редовног пословања – порези.*

Овај показатељ представља разлику између субвенција и пореза пољопривредног газдинства из текућег пословања, те ако је његова вредност позитивна, газдинство прима више новца из јавних фондова него што даје држави.

- Бруто приход (доходак) ПГ представља разлику између укупне вредности производње и укупне међуфазне потрошње, кориговану за биланс текућих субвенција и пореза

- Нето додата вредност ПГ добија се након одузимања амортизације од бруто прихода (дохотка) ПГ. Амортизација се обрачунава према вредности замене основног средства. Обрачунава се за: вишегодишње засаде, зграде, опрему, унапређење земљишта, механизацију и засаде шумског дрвећа. Пољопривредно земљиште се не амортизује.

- Биланс субвенција и пореза на инвестиције – обухвата субвенције и порезе који не проистичу из редовног пословања ПГ. Овај показатељ се израчунава као разлика примљених субвенција на инвестиције и плаћеног ПДБ-а при набавци инвестиционог објекта.

- Укупни спољни фактори односе се на трошкове плаћене радне снаге, трошкове закупа земљишта и објеката и трошкове позајмљеног капитала.

- Нето приход (доходак) ПГ представља износ који остаје пољопривредном произвођачу и његовој породици на крају године, након плаћања свих трошкова. Рачуна се као збир нето додате вредности ПГ увећане за билас субвенција и пореза на инвестиције и умањено за трошкове укупних спољних фактора.

Нето доходак ПГ је мера приноса на уложени сопствени капитал, породичну радну снагу, сопствено земљиште и обухвата надокнаду за предузетнички ризик. Алтернативном употребом ресурса у власиштву пољопривредника може се остварити одређени доходак према ценама на тржишту. Поређењем алтернативног доходка и оствареног нето прихода (доходка) пољопривредник може реалније сагледати резултат пословања свог ПГ.

**5. Додатни индикатори** садрже различите показатеље намењене пружању бољег увида у успешност пословања у току рачуноводствене године.

- Нето приход (доходак) ПГ по ha - показује нето приход пољопривредног газдинства по хектару коришћеног пољопривредног земљишта.

- Нето приход (доходак) ПГ без субвенција по ha – показује колико би члановима домаћинства остало нето прихода по једном хектару КПЗ, када газдинство не би имало субвенције.

- Нето приход газдинства по радном сату неплаћене радне снаге – показује колики нето приход газдинство остварује по сваком сату рада породичне радне снаге. На овај начин, мери се ефективност рада чланова домаћинства.

- Коефицијент економичности (ефикасности) – приказује ефикасност ПГ, кроз однос вредности резултата производње и вредности уложених инпута.

- Коефицијент задужености – приказује однос између укупних обавеза и укупних средстава. Уколико је овај однос мањи од 1, укупне обавезе ПГ су мање од укупних средстава, односно ПГ је у стању да исплати сва своја дуговања из сопствених средстава. То значи да је ПГ солвентно. Уколико је овај коефицијент већи од 1, ПГ је несолвентно, односно није у стању да исплати сва своја дуговања из сопствених средстава.

- Коефицијент текуће ликвидности – је индикатор ликвидности ПГ. Рачуна се као однос обртних средстава и краткорочних обавеза ПГ. Уколико је количник већи од 1, ПГ је способно да своје обавезе сервисира у року доспећа, односно ликвидност пословања постоји. Уколико је овај коефицијент мањи од 1, краткорочне обавезе су веће од краткорочних средстава, што значи да је ПГ неликвидно, односно да није у стању да сервисира своје обавезе у року доспећа.

- Бруто маржа биљне производње и производа – представља разлику између вредности биљне производње и специфичних трошкова биљне производње (варијабилни трошкови).

- Бруто маржа сточарске производње и производа - представља разлику између вредности сточарске производње и специфичних трошкова сточарске производње и производа (варијабилни трошкови).

- Бруто маржа осталих активности, производа и услуга - представља разлику између вредности осталих активности (производа и услуга) на пољопривредном газдинству и специфичних трошкова ових активности.

Што је вредност бруто марже већа, постоје и веће шансе за остварењем профита из тих активности.

1. Вредност осталих производа ПГ обухвата приходе од: изнајмљеног земљишта, производа шумарства, извршених услуга механизацијом, изнајмљивања опреме, сеоског туризма итд. [↑](#footnote-ref-1)
2. Не обухвата биланс ПДВ-а на инвестиције. [↑](#footnote-ref-2)